mteb/NusaParagraphTopicClassification huggingface dataset:
Katiko dirumah indak ado kegiatan atau karajo sadang ndak ado biasokan untuak mambarasiahan rumah karano mambarasiahan rumah tu penting untuak kesehatan dan kenyamanan kito. dengan barasiahnyo rumah bisa mambuek awak indak stres dan manjadi rileks. selain itu maituang ituang olahraga juo kan. mambarasiahannyo tu mulai dari manyapu, mapel, mambarasiahan wc, manjamua baju, mambarasiahan lawah lawah nan ado di langik langik rumah. sekalian juo awak mancek secara keseluruhan rumah awak tu dari penerangan sampai kelistrikan rumah itu sendiri. karano rumah marupokan tampek awak banyak maabihan waktu, tampek awak dan anak bini wak nantitingga. jadi kebersihannyo haruslah dijago. supayo sadoalah sanang dan tanang.
Agamo konghucu juo adolah salah satu agamo resmi nan ado di Indonesia. Agama ko punyo tampek ibadah yang banamo Kelenteng. Dibabarapo daerah, kelenteng juo acok disabuik Tokong. Salain manjadi tampek ibadah klenteng bafungsi juo sabagai simbol ajaran kapicayoan, spritual, pusek kegiatan sosial, panando sajarah perkembangan masyarakat tionghoa. Sacaro umum klenteng mamiliki bangunan khas bagaya tiongkok. Untuak nan alun tau baa caro urang tiongkok baribadah adolah nan patamo sambahyang maadok ka pintu, kaduo altar dibuek dari meja yang tinggi, katigo dilaksanaan sacaro paseorangan dan bisa juo di pimpin jo urang nan alah labiah gadang dan mangarati ilmu, kalau dirumah bisa oleh kapalo keluargo.
Mungkin bagi urang Minang ndak asiang jo salah satu alat musik tradisional, rabab, nan berasal dari Minang. Rabab ko mamiliki bantuak saroman jo biola. Nyo mamiliki 3 bagian yaitu badan, tangkai, jo kapalo. Tapi nyo mamiliki bunyi nan babeda jo biola. Bunyi rabab ko labiah khas. Biasonyo dalam acara-acara alek urang minang permainan rabab ko akan diiriangi dek panyanyi rabab nan biaso disabuik jo pertunjukkan rabab. Dalam rangko mamariahkan malam pesta baralek kakak ambo akan ado penampilan rabab di jam 7 malam. Bagi kawan-kawan sadonyo nan alun pernah mancaliak pertunjukkan rabab khas dari suku Minang kalian bisa langsuang datang ka rumah ambo malam ko
Bisnis rumahan adolah bisnis nan kini banyak di pakai dek urang untuak manambah pitih masuaknyo. Bisnis di rumah mamang sanag dan bisa di katoan mudah. Untuang nan di dapek pun akan batambah banyak sairang bakambangnyo bisnis tasabuik. Ado banyak janih bisnis rumahan nan bisa awak lakuan. Babarapo diantaronyo nan bisa di patimbangan adolah. Ide bisnis laundry, zaman kini urang alah samakin sibuak jo karajo masiang-masiang sahinggo susah untuak maluangan wakatu sakadar mancuci. Karano itu laundry bisa jadi piliahan nan di pakai dan diminati. Salain itu bisnis laundry ko mamang manggunoan modal nan tabilang gadang tapi gadang ko Cuma sakali untuak mambali masin. Modal akan baliak sairiang jo bakambangnyo bisnis.
Semester 1 Linda nan marupakan mahasiswa baru sangek-sangek mamerlukan jenis handphone nan dapek manunjang kegiatan perkuliahannya. Karano inyo alah mancubo untuak mandaftar salah ciek organisasi mako dari itu nan mamerlukan jenis handphone nan dapek mandukungnyo sabagai video editor di organisasi tasabuik. Karano dari itu Linda mamutuskan untuak mambali handphone bamerek Apple agar dapek manunjang kegiatannyo dalam organisasi tasabuik.  Linda biasonyo hanyo mamakai handphone Android biaso dengan Harga kisaran 2 juta  namun inyo maraso spesifikasi dari handphone nan iko indak cukuik manunjang dalam aktivitasnyo mako dari itu inyo ingin mangganti handphonenyo ka merk lainnyo itu Apple. Saat itu Linda mambali ciek buah handphone keinginannya. Satelah handphone tasabuik alah manjadi milik  Linda kini inyo pun manyimpan file-file dan mangedit video di  handphone-nya.  Linda sangek puas dengan handphone nan inyo miliki saat ini.
Olahragawan adolah panyabuik urang nan suko baolahraga atau urang nan banyak malakukan dan ambiak andil dalam olahraga. Sinonim dari olahragawan ko labiah acok awak danga jo kato atlet. Atlet ko urang nan pandai jo olahraga tatantu dan peranh mangikuik an sabuah kajuaraan atau kompetensi di bidang olaharga nan manjadi kapandaiannyo. Bakat di bidang olahraga nan biasonyo diasah untuak manjadi seorang atlet profesional harus malewati babagai pelatihan nan taruih manarui untuak dapek mancapai standar nan ado. Mimpi manjadi atlet indah mudah digapai, maskipun mampunyai bakat nan rancak sakaligus tapi kalau indak di asah indak ado tampek yang manyadiokan taraso manjadi sio-sio sajo.
Salah satu oleh-oleh nan sangek dikenal dari Sumatera Barat khususnyo ka Bukittinggi Yaitu karipik balado mampunyoi daya tarik nan sangek gadang. Rasanyo nan lamak teksturnyo nan gurih mambuek penikmatnyo sangek manikmati masuak asli Bukittinggi ini. Berbagai nan ado paguno untuak kasehatan tubuh. Yaitu sebagai sumber energi. Di mano singkong mampunyoi kandungan kalori lebih banyak dibandingkan kantang sahinggo sumber energi nan didapek lebih banyak. di dalam 100 gram singkong mangandung 160 kalori dengan karbohidrat sekitar 16-17% nan mambuek buah singkong iko cukup untuak manggantikan nasi. artinyo katiko mamakan oleh-oleh karipik singkong balado iko dapek manggantikan makan nasi pada waktu itu. salain itu mangandung vitamin K sahinggo baik untuak mambateh jumlah kerusakan pada saraf otak. dengan banyaknyo manfaat nan diperoleh jika mangkonsumsi oleh-oleh iko dalam jumlah nan cukuik. Jan ragu untuak mambali oleh-oleh khas iko katiko berkunjung ka Bukittinggi.
Persoalan LGBT nan kini sadang marak tajadi di masyarakat baik dalam nagori maupun lua nagori. Dalam pandangan Islam alah jaleh diharamkan dan dilarang hubungan seksual antara sasamo jenis dan hubungan nan indak sah. Islam adolah agama nan benar dan untuak manyikapi urang nan mamilki permasalahan tahadap orientasi seksual iko haruih dibedaan antaro urang dan perbuatannyo. Jadi dalam islam, perbuatan menyimpang harus capek untuak diperbaiki manjadi luruih baliak sahinggo kemaksiatan dan dosa indak didekati oleh umatnyo. Urang nan manyimpang tasabuik sabaiknyo dirangkul sacaro elok-elok dan manunjuakkan arah jalan nan benar sahinggo indak mangulangi kekhilafan atau pabuatan nan dilarang oleh Allah SWT.
Mamakan olahan dari pensi dapek manjadi salah satu pilihan nan dapek digunoan untuak mangganti dagiang jawi atau daging lain. Makanan olahan pensi ko tadapek 45 persen labiah protein nan takanduangnyo bahkan labiah dari protein nan ado didalam dagiang jawi. Mayarakat Sumatera Barat nan tingga didaerah sekitar danau nan mampunyoi pensi ko biaso mangolahnyo manjadi gulai,sup. Tapi pensi ko sabananyo dapek diolah majadi makanan lain tagantuang caro pengolahannyo. Makanan olahan pensi iko mambuek banyak dampak positif untuak kesehatan karano randahnyo lemak jenuh dan garam serta rendahnyo kolesterol. Makanan ekonomis dan mangutamokan kandungan gizi nan takanduang sahinggo mambaok banyak manfaat iko manjadi favorit banyak urang.
Penggunoan laptop saat iko alah manjadi salah ciek kebutuhan bagi  pelajar maupun urang-urang nan bekerja. Mako dari itu penting untuak tahu caro manghidupkan laptop dengan benar. caro mudahnyo yaitu dengan mambuka laptop talebih dahulu lalu manekan tombol power nan ado pada laptop. Paralu diingat bahwa jangan talalu sering manekan tombol, sahinggo disarankan untuak manekannyo sekali saja. Kaduo,  manunggu laptop mulai manyala dan masuk ka sistemnya. Semua laptop mamiliki waktu proses untuak manyala sahinggo awak haruih manunggu sampai laptop tasabuik benar-benar manyala. Ketigo,  mamasukkan kata sandi untuak laptop nan diagiah enkripsi agar laptop dapek tabuka dan masuk ka desktopnya. Kaampek,  manunggu laptop mamproses kata sandi nan alah dimasukkan  sampai desktop laptop muncul. Satelah itu barulah laptop dapek digunakan.
Salah satu makanan favorit ambo nan berasal dari daerah Sumatera Barat adolah Soto Padang. Kuahnyo nan kayo rempah emang pas bana kalau di makan katiko hari dingin-dingin ditambah lo sadang salemo. Kuahnyo ko selalu disajikan pas sadang angek-angek. Sangkiang angeknyo asok di ateh kuahnyo masih bisa awak caliak. Batambah sero kok di agiah jo lado. Padeh dan padiah bana rasonyo. Ditambah lo jo potongan dagiang nyo nan kariang sahinggo badaruak-daruak katiko di gigik. Isiannyo pun ndak cuma itu. Ado lasa nan lambuik, paragede, dan ditambah sapiriang nasi nan mambuek paruik kanyang. Ditambah lo jo teh es manih makin manjadi-jadi lamaknyo.
Tajun payuang (dalam Bahasa inggris: skydiving) iolah kagiatan olahraga di udaro dilakukan dengan caro lapeh landeh dari pasawat ketek, sasudah manantukan katinggian para atlet harus malompek dari katinggian tasabuik. Parasut nan disimpan di pungguang akan mangambang katiko tajun, dengan caro manarik tueh pado parasut tasabuik. Jumlah parasut nan dibutuahkan sabanyak duo, adopun satu untuak cadangan. Olahraga tajun payuang mamaralukan kasiapan mental sabalum tajun dari pasawat manuju daratan. Dek karano itu tahap pasiapan partamo sabalum malompek, para palatih akan mamintak para paloncek untuak malakukan paregangan. Tujuannyo untuak malenturkan otot-otot para paloncek. Salain itu, dengan malakukan paregangan maminimalisir raso tagang katiko malakukan lompatan di udaro.
apartemen kalibata balokasi di daerah kalibata jakarta selatan. apartemen kalibata mamiliki akses manuju kasiko pakai kereta. untuak kamari turunnyo distasiun duren kalibata. apartemen ko marupokan apartemen dengan bangunan nan alah lamo. Dikalibata ko kamarnyo pun murah murah. untuak kamar yang studio nan biaso haragonyo dimulai dari harago 300an. untuak ruangannyo full ac. di apartemen ko ado mall nyo dan food court untuak makan. food courtnyo pun cukuik lengkap. ado nasi padang, bakso, ayam gemprek dan makanan lainnyo. untuak minumana disiko banyak pulo variannyo, ado fore, mixue, janji jiwa, kopi kenangan, family mart dan lain lain. untuak tampek balanjo kasaharian ado indomaret, alfamart jo kadai kadai biaso. disiko ado lo ekspedisi untuak mangiriman paket.
Babarapo wakatu nan lalu den balangganan Netflix basamo jo salah ciek kawan lamo den samaso kuliah. Samanjak sibuk karajo, alah lamo rasonyo den indak malakuan aktifitas kasukoan den pas kuliah dulu, balamo-lamo mahabisan wakatu di muko layar laptop untuak manonton film.Film taakhia nan den tonton adolah film Indonesia bajudul Ngeri-Ngeri Sedap. Film iko bacarito tentang kehidupan suko duko sabuah kaluarga katurunan Batak. Den samo kawan lamo den ko mampunyoi salero genre film nan babeda. Kawan den labiah suko film nan alirannyo lucu, romantis, dan sadiah-sadiah, sadangkan den suko film nan genrenyo misteri, horror, jo thriller. Tapi sasakali film nan kami tontong samo, bantuak Hospital Playlist, 2521, Reply 1988, Uncounter dan babarapo serial drama korea lainnyo.
Mandapek an kauntuangan gadang marupokan salah csatu harapan bagi satiok urang nan handak mambukak jo manjalankan sabuah bisnis. Tapi indak salamonyo bisnis nan dikelola bajalan murah. Karugian pun akan ikuik mawarnai pajalanan bisnis. Indak bisa dipungkuri jikok dalam manjalankan bisnis jo usaho, karugian alah pasti tajadi dan manjadi sabuah risiko nan nio indak nio harus dilalui. Sabagai saurang pabisnis, kagagalan atau kabangkrutan dapek manjadi sabuah bayang-bayang nan manakuik an mangingek indak saketek modal nan alah dikaluan, baik modal finansial, waktu dan tanago. Untuak itu satiok palaku bisnis harus mamiliki stragtegi tatantu supayo dapek mancagah ataupun mampu mangantisipasi hal nan dapek mamicu karugian.
Talempong adolah salah satu alat musik tradisional dari suku Minang. Caro mamainkan talempong ko ado dengan Teknik Tradisional ado lo jo Teknik Modern. Kalau teknik tradisional talempong dimainkan dek 3 urang. Satiok pemain mamainkan 2 buah talempong nan dipacik jo tangan kiri. Caro mamaciknyo adolah nan diateh dijapik jo ibu jari dan talunjuak, sedangkan nan di bawah di japik jo jari tangah, kalingkiang, dan jari manih. Untuak tangan kanan bafungsi untuak mamacik dan manokok talempong. Kalau teknik modern, talempong dilatak an di ateh tampek talempong dengan bantuak mamanjang. Untuak mamainkannyo talempong langsuang di tokok se dari ateh tampeknyo dan hanyo mambutuahkan surang pamain.
Tari piriang adolah tari daerah nan berasa dari daerah Sumatera BArat. Tarian ko biasonyo ditampilkan di acara pernikahan dan acara-acara peresmian lainnyo. Samakin kamari tari piriang selalu mampacaliak an atraksi mainjak-injak kaco katiko tari hampia barakhir. Banyak nan mangecek an kalau untuak mainjak kaco piriang dalam tarian ko manggunokan hal-hal mistis. Tapi setelah mawawancaroi salah seorang pendiri sanggar tari di Padang, beliau mangecek an basonyo untuak manaklukan tarian piriang di bagian injak kaco ndak ado bahubuangan jo hal mistis. Supayo kaki ndak badarah katiko mainjak pacahan kaco tu tips nyo hanyo bamodalkan keyakinan dan sabalum manari hati harus barasiah alias ndak buliah sombong. Hanyo dengan melakukan hal itu InsyaAllah bisa berhasil manarikan tari ko sampai salasai.
Samanjak pandemi ko, nan manjadi paratian untuak pai liburan ko batambuah ciek yaitu lai aman kalau wak naiak tranportasi umum atau ndak. Kandaraan umum kan biaso digunoan oleh banyak dan baragam jenis  urang. Dari penelitian pun manyabuik kalau panyebaran virus corona ko mayoritas dari tampek dan tranportasi umum. Wak ndak nio pai liburan tapi baliak-baliakmalah mambaol panyakik. Kini alah ado sih protokol-protokol kesehatan nan harus dipatuhi kalau nio naiak transportasi umum. Salain itu pemerintah alah mawajiban urang-urang untuak vaksin sampai dosis katigo. Yo langkah kebijakan nan pemerintah alah cukuik elok untuak manekan penyebaran virus dan mailangan kekhawatiran urang nan nio liburan manggunoan kandaraan umum.
Cross trainer adolah alat fitness nan biasonyo dipiliah untuak mangetekkan paruik, dan iko biasonyo dipakai padusi, walaupun banyak juo nan laki-laki nan mamakainnyo. Katiko mamakai cross trainer, maka akan ado gerakan manyilang antaro kaki jo tangan sahinggo mambuek kito katiko latihan labiah optimal. Alat ko adolah inovasi antaro treadmill samo elipstical sahinggo manjadikannyo labiah rancak dan banyak manfaatnyo. Sabananyo tanpa cross trainer ko kito masih bisa latihan kardio, contohnyo bisa dengan jogging, bakareta, ranang, aerobic, atau jalan capek. Tapi kalau pakai cross trainer dapek maminimalisir adonyo cedera dan juo dapek mampamudah latihan, karano bisa dilakuan dari rumah, asalkan ado alatnyo dirumah.
McDonalds mangaluan menu kolaborasi jo BTS nan dikenal jo BTS meal. Kolaborasi iko merupakan salah satu kolaborasi brand retoran nan paliang sukses. BTS meal sananyo menu makanan nan cukuik sederhana yaitu McD Nugget, kantang goreng, minuman soda, dan saus. Nan mambuek menu ko bedo adalah saus piliahan BTS yaitu saus cajun jo saus padeh manih. Sayangnyo dari segi kamasan McD ndak banyak bausaho untuak kolaborasi iko, hanyo kamasan biaso tapi dirubah warnanyo jadi ungu sasuai jo ciri khas BTS. Tapi dari BTS meal se McD untuang parusahaan naiak sampai 65 persen dari tahun sabalunnyo manjadi USD 2,22 miliar. Emang kekuatan BTS ko ndak bisa diremehan.
Karugian nan tajadi dalam suatu parusahaan mampunyoi babarpo faktor nan mamiliki pangaruah nan gadang salam suatu parusahaan. Faktor tasabuik barasal dari dalam parusahaan atau luar parusahaan. Faktor partamo adolah modal. Jumlah biaya nan digunoan dalam usaho akan manantukan tingkek kauntuangan suatu usaho nan dilakukan. Katiko modal atau ekuitas indak dipakirokan dengan baik mako akan mangalamo karugian. Karugian tajadi karano jumlah modal nan dimiliki indak cukuik untuak mambayia sagalo jenis biaya atau panggunoan nan indak tapek. Faktor nan kaduo adolah manajemen nan buruak. Peran sumber dayo manusia nan dimiliki dek sabuah parusahaan sangek pantiang untuak kaberhasilan usaho nan dilakukan. Pihak nan marancakan usaho nan akan dilakukan marupokan pondasi awal kaberhasilan salam suatu usaho.
Kalau bakunjuang ka Payakumbuah, ado eloknyo mancubo hidangan khas payakumbuah yaitu Sate Danguang-Danguang. Sate Danguang-Danguang adolah sate nan dibuek dari dagiang hinggo lidah jawi nan disajian jo katupek takadang ditambah karupuak lado, rasonyo padeh, aromanyo nan harum kalua dari kuahnyo nan kental. Raso dagiangnyo 'smokey' dan potongannyo gadang-gadang mambuek salero makan batambah mancaliak sate ko. Sate iko babeda jo sate padang, mulai dari panyajian nan dipisah antaro katupek jo satenyo, dan warna kuah. Warna kuah sate danguang-danguang candaruang kuniang, sadangkan sate padang candaruang merah. Sate danguang-danguang nan patuik dicubo katiko kawan-kawan bakunjuang ka Payakumbuah adolah sate nan lataknyo di Pasa Payakumbuah. Sate iko ado dari pukua 17.00 sampai tangah malam.
Katiko Rina malakukan wudhu di salah satu kamar mandi sakolanyo inyo basuo jo Rani dan manitipkan mungkenahnyo ka kawannyo nan ka manuju mushola. Rina nan alah salasai wudhu pun langsuang mamakai perlengkapan sholat dan duduak di tampek nan alah Rina asingan untuaknyo. Saat itu, Sholat berjamaah nan imami samo guru agama tu mambaok jamaah sakitar 200 urang. Didalam mushola padusi mamakai mungkenah nan ado babagai warna untuak manutuik auratnyo. Sadangkan laki-laki mamakai saruang dan peci untuak perlengkapan sholatnyo tapi banyak pulo nan mamakai sarowa sakola nan panjang tanpa mamakai saruang untuak lampihannyo. Posisi sholat yaitu laki-laki nan barado dimuko sadangkan padusi dibelakang nan alah diagiah batas antaro barisan laki-laki dan padusi.
Pertamo kali ambo punyo hp pas kelas 2 smp. Dek ambo berasal dari keluarga nan sederhana jadi kalau nio sesuatu harus bausaho talabiah dahulu, contohnyo bausaho untuak bisa jadi juara kelas di sakolah. Jadi pas kelas 1 SMP ka naiak kelas 2 tu ambo alah buek perjanjian jo apa kalau misalkan ambo berhasil jadi juara kelas kali ko mako apa harus mambalian hadiah yaitu sabuah hp untuak ambo. Tapi nan jaleh ambo minta dibalian hp ka apa bukan untuak gaya-gaya an tapi emang karano kebutuhan. Guru pun alah manyarankan untuak kami punyo hp nan bisa digunokan untuak manarimo info-info dari sakolah melalui group whatsapp kelas.
Rock climbing atau panjat tebing adalah olahraga alam bebas yang manjadi salah satu bagian dari mendaki. Tujuan dari panjat tebing yaitu untuak menyusuri jalur pendakian yang sakironyo indak dapek dilalui hanyo dengan bajalan. Mako dari itu panjat tebing membutuhkan keahlian khusus atau teknik-teknik serta alat-alat yang memadai. Meskipun awalnyo panjat tebing marupokan salah satu bagian dari mendaki, kini panjat tebing manjadi olahraga tersendiri. Olahraga iko mengutamakan kelenturan dan kekuatan tubuh. Pemanjat atau climber pun harus pandai dalam manemukan pegangan atau pijakan di antaro celah bebatuan di tebing, kemudian seorang climber harus bisa pulo membaco jalur pemanjatan hanyo dengan mancaliak sisi tabiang.
Salanjuiknyo ado juo jenis kamera point and shoot. Makasuik dari poin and shoot ko mangambaan operasi sapanuahnyo otomatis (autofocus, mandapek an kendali otomatis jo white balance dll). Salah satunyo nan ambo pakai adolah kamera digital canon powershot sx620 yang warnonyo hitam. Manuruik ambo kamera canon ko indak diragukan lai kualitasnyo dan iko juo manjadi pilihan yang ancak untuak awak nan nio mambali kamera. Dikecek an juo stenberg manyukoi kamera jenis iko kareno mamiliki zoom 25x dan pegangan yang ancak dan punyo wifi bawaan juo. Ambo surang mambuktikan kareno mamakai kamera canon model iko, desainnyo ancak dan hasil gambarnyo pun ancak.
Kerak telor atau karak talua kalau bahaso awaknyo adolah salah satu makanan ciri khas daerah Betawi. Kalau awak pai jalan-jalan ka objek wisata nan ado di daerah Jakarta nan disekitarnyo pasti gampang bana basuo jo abang-abang nan pakai gerobak manjua karak talua ko. Caro mambuek karak talua ko gampang. Caro nan pertamo awak sangrai karambia nan alah diparuik sampai kariang dan warnanyo kecoklatan. Abis tu aluihan basamo jo udang rebon, garam, kaldu, gulo, dan lado bubuak. Langkah salanjuikno campuan talua, garam, marica, kaldu, bawang aluih, bubuak karambia jo nasi putiah. Abis tu kocok dan angek an se diteflon sampai mangariang dan bakarak di satiok sisinyo. Terakhir tingga ditaburan se karambia jo udang rebon tadi di ateh karak talua nan alah masak.
Lapau nasi uduak uni may tu manjua bamacam makanan khas sumatera barat. uni may ko bukak usaho basamo anak jo mantunyo. untuak bumbu nan dipakainyo suai bana dillidah wak sabagai urang asli minangkabau. Uni may ko bukak dari jam 5 pagi, tapi baru siap sadoalahnyo tu sakitar jam stangah 6 pagi. menunyo ado nasi uduak samo, lontong padang. Disinan ado bamacam gorengan pulo mah. ado tempe ado bakwan jaguang samo kue-kue khas sumatera barat. Karak kaliang, kipang, kripik balado, kacang tojin, dakak-dakak. Banyak subananyo lai ma, cuma ndak tacaliak sakiang banyaknyo kue nan di jua di lapau uni may ko. Lokasi kadainyo ado di kukusan depok.
Lisa marupakan mahasiswa semester 5 nan kini sadang dihadapi dengan pelajaran nan sangek mamusingkan. Salain itu,  perekonomian urang tuo Lisa nan sadang tahambek mambuek inyo seringkali terganggu tentang uang  hariannyo. Sahinggo Lisa mamutuihan untuak mangajak kawan-kawannyo agar dapek mambuka sebuah usaha dan mancubo untuak mandapekkan pengalamon serta kauntungan nan inyo dapek dalam usahanyo tasabuik. Karano kawan-kawan Lisa saat itu Setuju dengan idenyo untuak mandirikan sebuah usaha mareka pun mangumpulkan dana sabagai modal awal. Mareka mambuka usaha  buket bunga karano sebentar lagi akan ado wisuda sahinggo buket bunga marupakan barang nan cukuik laris dan dicari.   sampai mareka semester 8 usaha mareka tetap jalan karano mareka mampu mangatur kauangan serta pemasaran nan rancak
Delman marupakan alek transportasi nan biaso urang dulu pakai. Pamanfaatan kudo jo delman iko manjadi alat transportasi dek urang dulu yaitu untuak perjalanan jauah sahinggo pamilihan kudo sabagai mediannyo karano kudo mampunyoi fisik nan kuek. Delman dulu pernah digunoan untuak alek transportasi antar kota sabalum adonyo kereta atau mobil. Perubahan fungsi nampak dari zaman pemerintahan Hindia-Belanda. Sairing jo perkembangan zaman kini panggunoan delman biasonyo banyak untuak di tampek wisata. Hal iko digunoan sabagai panarik minat masyarakat mancubo manaiki alek transportasi jaman dulu sahinggo dapek bernostalgia atau mancubo hal baru. Sahinggo, usaha panyewaan kudo sabagai alat transportasi dapek dengan mudah dicari.
Patang ko viral PT. Es Teh Indonesia Makmur mansomasi netizen twitter @ghandoyy dek gara-gara unggahan twitternyo nan mangkritik salah satu produk Es Teh Indonesia yaitu varian Chizu Red Velvet. Keceknyo raso minuman ko manih bana mode maminum minuman nan diagiah gulo sabanyak 3 kg dan Es Teh Indonesia ko disumpahan bangkrut. Selain tu bamacam umpatan nyo kalua an lo dek si gandi ko di postingannyo untuak Es Teh Indonesia. Ambo pernah mancubo minuman ko dan memang manih bana rasonyo. Labiah manih daripado minuman-minuman manih nan pernah ado. Tapi yo caro si gandi ko nan salah mangritiknyo. Seakan-akan manggiriang opini urang banyak.
Makanan nan sehat dan bergizi ndak hanyo ditantuan dari bahan-bahan nan digunoan, tapi caro mangolahnyo tamasuak alaik-alaik nan digunoan untuak masak. Banyak jenis alaik masak nan dijua di pasa, ado nan tabuek dari basi, tambaga, tanah liek, atau perak. Beberapa bahan panci atau wajan bisa tabuek dari bahan nan manganduang zat baracun dan dapek mancemari makanan. Misalnyo teflon nan manganduang bahan macam kadmium dan merkuri, nan dapek mangancam kasehatan karno bisa manyababan kanker, panyakik jantuang, mental, gangguan saraf, ginjal, dan hati. Untuak itu wak harus bijak mamiliah alaik masak nan wak gunoan karno bisa bahayo untuak kesehatan. Mulai lah mancari alaik masak nan tabuek dari bahan nan labiah aman dan tahan lamo.
Hobi adolah suatu kesenangan akan sesuatu hal yang di sukoi urang, satiok urang pasti ado hobi nan inyo lakukan. Ambo punyo hobi banyanyi jadi lagu nan ambo baok kan biaso nyo lagu yang sadang hits atau populer bahaso nyo. Karano ambo sanang bana banyanyi jadi satiok disuruah banyanyi ambo sanang jadi indak di kamar mandi se suaro ambo kalua. Bantuak Malam ko ambo ado job yang maminta ambo untuak banyanyi di cafe dakek rumah. Awalnyo amak ambo ndak satuju kalau ambo pai malam, tapi ambo kecek an se ndak ka manga-manga gai do walaupun malam tapi lai ado yang mangawanan untuak ka cafe tu. Ambo akhirnyo diizinan untuak pai ka cafe tu tapi indak buliah labiah dari jam 10 malam.